Դավիդե Ձապակոստա

**Դավիդե Ձապակոստա** (, ), իտալացի պրոֆեսիոնալ ֆուտբոլիստ։ Ներկայումս Չելսիից վարձավճարով հանդես է գալիս Ռոմայի և Իտալիայի ազգային հավաքականի կազմում։ Խաղում է աջ պաշտպանի դիրքում։

## Ակումբային կարիերա
### Ատալանտա
Պրոֆեսիոնալ ֆուտբոլիստի կարիերան Ձապակոստան սկսել է Իսոլա Լիրիում։ 2011 թվականի հունվարին նա 60,000 եվրոյի դիմաց համատեղ սեփականության սկզբունքով միացավ Ատալանտային։ Ատալանտա Պրիմավերայի կազմում նա խաղաց 6 ամիս, իսկ մինչմրցաշրջանում հայտավորվեց հիմնական կազմ։

### Ավելինո
2011 թվականի օգոստոսի 31-ին Ձապակոստան վարձավճարով տեղափոխվեց Ավելինո, իսկ 2012 թվականին 40,000 եվրոյի դիմաց ակումբի հետ կնքեց համատեղ սեփականության պայմանագիր։ Ավելինոյում նա անցկացրեց 3 մրցաշրջան, որոնցից 2-ը՝ Իտալիայի երրորդ դիվիզիոնում։ 2012-2013 մրցաշրջանում առաջնությունը հաղթելուց հետո Ավելինոն տեղափոխվեց Սերիա B, իսկ Ձապակոստան որոշեց դաջել իր մարմնին այդ ամսաթիվը՝ 05.05.2013: Հաջորդ մրցաշրջանի առաջին խաղում նա խփեց իր առաջին գոլը Սերիա B-ում՝ Նովարայի դեմ խաղում՝ այդ մրցաշրջանում դառնալով առաջնության լավագույն եզրային պաշտպաններից մեկը։

### Վերադարձ Ատալանտա
2014 թվականի հունիսի 4-ին Ձապակոստան վերադարձավ Ատալանտա 900.000 եվրոյի դիմաց՝ կնքելով 4 տարվա պայմանագիր։ Իր դեբյուտը ակումբի կազմում նշեց 2014 թվականի օգոստոսի 23-ին՝ Իտալիայի գավաթի Պիզայի դեմ խաղում։ Առաջին հանդիպումը Սերիա A-ում անցկացրեց օգոստոսի 31-ին՝ Վերոնայի դեմ խաղում։ Իր առաջին գոլը Ատալանտայի կազմում խփեց 2015 թվականի հունվարի 6-ին՝ Ջենոայի դեմ խաղում։ Հունվարի 11-ին՝ 1 շաբաթ անց նա խփեց իր երկրորդ գոլը՝ գրավելով Կիևոյի դարպասը։ Փետրվարի 8-ին իտալացին գոլի և գոլային փոխանցման հեղինակ դարձավ Ֆիորենտինայի դեմ խաղում։ Ատալանտայի կազմում Ձապակոստան անցկացրեց 30 հանդիպում՝ դառնալով 3 գոլի և 1 գոլային փոխանցման հեղինակ։

### Տորինո
2015 թվականի հուլիսի 10-ին Ձապակոստան տեղափոխվեց Տորինո, որը իր և Դանիելե Բազելիի համար վճարեց մոտ 10 միլիոն եվրո։ Իր դեբյուտը նշեց սեպտեմբերի 20-ին՝ փոխարինելով Բրունո Պերեսին Սամպդորիայի դեմ խաղում։ Իր առաջին գոլը ակումբի կազմում խփեց հոկտեմբերի 28-ին՝ Ջենոայի դեմ խաղում։ 2017 թվականի ապրիլի 23-ին իտալացին գոլ խփեց Կիևոյի դեմ խաղում՝ օգնելով իր թիմին հաղթել 3-1 հաշվով։ Տորինոյի կազմում Ձապակոստան անցկացրեց 58 հանդիպում՝ դառնալով 2 գոլի և 5 գոլայն փոխանցման հեղինակ։

### Չելսի
2017 թվականի օգոստոսի 31-ին Ձապակոստան 4 տարվա պայմանագիր կնքեց Չելսիի հետ։ Ակումբը նրա համար վճարեց 28 միլիոն եվրո։ Իր դեբյուտը նշեց սեպտեմբերի 9-ին՝ փոխարինելով Վիկտոր Մոզեսին Լեսթեր Սիթիի դեմ խաղում։ Իր առաջին գոլը խփեց սեպտեմբերի 12-ին՝ Եվրոպայի Լիգայի խմբային փուլի Ղարաբաղ Աղդամի դեմ խաղում՝ այս խաղում դառնալով նաև գոլային փոխանցման հեղինակ։ Պրեմիեր Լիգայում իր առաջին գոլը խփեց դեկտեմբերի 30-ին՝ Ստոկ Սիթիի դեմ խաղում։ 2019 թվականի մայիսի 29-ին Ձապակոստան փոխարինեց Էդեն Ազարին Եվրոպայի Լիգայի եզրափակչի Արսենալի դեմ խաղում՝ օգնելով իր թիմին հաղթել 4-1 հաշվով և նվաճել գավաթը։ Չելսիի կազմում իտալացին անցկացրեց 52 հանդիպում՝ դառնալով 2 գոլի և 4 գոլային փոխանցման հեղինակ։

2019 թվականի օգոստոսի 21-ին Ձապակոստան 1 տարով երկարաձգեց իր պայմանագիրը Չելսիի հետ և կես տարվա վարձավճարով միացավ Ռոմային։

## Միջազգային կարիերա
Ձապակոստան ներկայացրել է Իտալիան մինչև 21 տարեկանների երիտասարդական հավաքականում։ 2015 թվականին նա Մ21 հավաքականի կազմում մասնակցեց Եվրոպայի առաջնությանը՝ խաղադաշտ դուրս գալով թիմի բոլոր 3 հանդիպումներում։

Իտալիայի ազգային հավաքական Ձապակոստան առաջին անգամ հրավիրվեց 2016 թվականի մայիսին Անտոնիո Կոնտեի կողմից՝ Եվրո 2016-ի նախապատրաստական հավաքների համար։ Մայիսի 31-ին նա հայտավորվեց որպես Եվրո 2016-ի Իտալիայի հավաքականի 3 պահեստային ֆուտբոլիստներից մեկը։ Իր դեբյուտը ազգային հավաքականում նշեց 2016 թվականի նոյեմբերի 12-ին՝ թիմի մեկնարկային կազմում խաղադաշտ դուրս գալով Լիխտենշտայնի դեմ խաղում։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 24-ի դրությամբ*

### Միջազգային վիճակագրություն
*2019 թվականի օգոստոսի 24-ի դրությամբ*

## Նվաճումներ
### Ակումբային
; Ավելինո
* Սերիա C1. 2012–13
* Սերիա C-ի սուպերգավաթ. 2013

**Չելսի**

* Անգլիայի գավաթ. 2017–18
*ՈՒԵՖԱ Եվրոպայի Լիգա. 2018–19

## Ծանոթագրություններ

## Արտաքին հղումներ
* Ձապակոստայի պաշտոնական Ֆեյսբուքի էջը
* Ձապակոստայի պաշտոնական Տվիտերի էջը
* Ձապակոստան transfermarkt-ում
* Ձապակոստան soccerbase.com-ում
* Ձապակոստան WhoScored.com կայքում
* Ձապակոստան Ռոմայի պաշտոնական կայքում
* Ձապակոստան Չելսիի պաշտոնական կայքում 
* Ձապակոստան Պրեմիեր Լիգայի պաշտոնական կայքում
* Ձապակոստան ՈՒԵՖԱ-ի պաշտոնական կայքում

Կատեգորիա:Անգլիայի լեգեոներ ֆուտբոլիստներ
Կատեգորիա:Ավելինոյի ֆուտբոլիստներ
Կատեգորիա:Ատալանտայի ֆուտբոլիստներ
Կատեգորիա:Իտալացի ֆուտբոլիստներ
Կատեգորիա:Իտալիայի հավաքականի ֆուտբոլիստներ
Կատեգորիա:Չելսիի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ջենոայի ֆուտբոլիստներ
Կատեգորիա:Ռոմայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Տորինոյի ֆուտբոլիստներ